**Neliniști de seară**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aud chemarea zilei când noaptea mă-mpresoară

Și strigătul luminii în visurile ei,

Neliniști mă inundă în fiecare seară

Când cerul licărește-n alaiuri de scântei.

Parfumuri mă inundă, aromele dansează

În umbre ce se-nalță purtate înspre nori

Ascunși prin întuneric, împinși de câte-o rază

A lunii ce-i gonește departe, înspre zori.

Pe buze, murmurate, cuvintele-mi sunt șoapte

Ce urcă înspre ceruri cuprinse de fiori,

Amestecate-n forfot de aripi și de noapte

Cu larma primăverii din zborul de cocori.

Cuvintele acelea sunt ruga mea de seară,

Sunt gânduri ce se-nalță în șoaptele-cuvânt

Purtate înspre ceruri, cu vina-n primăvară,

Căci a venit prea plină de tine, pe Pământ.